Sotsiaalministeerium

info@sm.ee Meie 20.11.2024 nr 4/189

**Pöördumine seoses töötervishoiuarsti teenuse**

**kättesaadavuse probleemiga**

Lugupeetud Riina Sikkut!

Eesti Kaubandus-Tööstuskoda (edaspidi: Kaubanduskoda) pöördus 25.09.2024 kirjaga nr 4/153 Sotsiaalministeeriumi poole seoses töötervishoiuarsti teenuse kättesaadavuse probleemiga ning tegime probleemi leevendamiseks taaskord ettepaneku anda perearstidele võimalus pakkuda teatud juhtudel töötervishoiuteenust. Täname Sotsiaalministeeriumi 11.11.2024 saadetud nr 1.2-5/2566-2 vastuse eest, kuid soovime esitada mõned täiendavad küsimused käesoleva teema osas:

1. Esmalt olete oma vastuses välja toonud, et „*Esmatasandi tervishoiu jätkusuutlikkuse tagamisel mängivad aina suuremat rolli multidistsiplinaarsed meeskonnad ning uued koostöövormid, vaja on sellist teenusmudelite muutust, mis aitab leevendada tänase süsteemi kitsaskohti nii teenuse kättesaadavuse tagmiseks, ühtlasema kvaliteedi saavutamiseks kui ka peremeditsiini tööjõuturu olukorrast tekkinud jätkusuutlikkuse parandamiseks. Kindlasti näeme erinevate tervishoiuspetsialistide, kelle hulka kuuluvad ka töötervishoiuspetsialistid, võrgustamist ja suuremat koostööd esmatasandil, aga ka tervishoiu ja sotsiaalvaldkonna suuremat integreeritust*”. Mõistame, et töötervishoiuteenuse kättesaadavuse paranadamiseks on vajalikud erinevad koostöövormid ja võrgustumist, kuid soovime teada, kuidas on täpsemalt plaanitud just töötervishoiuarstide teenuse kättesaadavuse puudust leevendada ning millal on plaanis seda teha? Millised on uued koostöövormid, mis aitaksid seda muret vähendada? Kuna oleme sama probleemi tõstatanud korduvalt ja mitmete aastate jooksul, siis olukorras, kus situatsioon on selle aja jooksul pigem halvenenud, oleks kohane rääkida juba konkreetsetest sammudest ja ajakavast.
2. Olete oma vastuskirjas toonud välja, et „*Oleme planeerinud Sotsiaalministeeriumi esmatasandi tervishoiu ja Majandus- ja Kommunikatsiooniministeeriumi töökeskkonna valdkondade vahel kohtumise, et arutada edasisi plaane töötervishoiu teemadel*”. Sooviksime teada, millised on järgmised sammud peale arutelu töötervishoiuteenuse kättesaadavuse probleemi lahendamisel? Lisaks soovime teada, milline on edasine ajakava, et leida probleemile lahendus? Rõhutame, et teatud piirkondades, nagu näiteks Hiiumaal, on töötervisehoiuarstide kättesaadavuse probleem kestnud juba aastaid ning see on saanud ka avalikku tähelepanu, kuid probleem on jätkuvalt aktuaalne. Lihtsam ei ole olukord aga ka mujal, tõmbekeskustest eemal. Leiame, et kuna probleem on olnud aktuaalne juba mitmeid aastaid, siis võiks ministeeriumil olla konkreetsem plaan, kuidas probleemi lahendada või milliseid otsuseid tuleks langetada. Lisaks loodame, et kaasate aktiivselt planeeritud aruteludesse ka ettevõtjate eindajad.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

Ireen.tarto@koda.ee